**H O T Ă R Â R E**

**privind aprobarea asocierii între Județul Cluj și Comuna Jucu**

 **în vederea realizării unui obiectiv de investiții**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 235 din 15.11.2021 privind aprobarea asocierii între Județul Cluj și Comuna Jucu în vederea realizării unui obiectiv de investiții*,* propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 35727/11.11.2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 41102/12.11.2021 şi Avizul cu nr. 35727 din 18.11.2021 adoptat de Comisia de specialitate nr. 1, emis în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de adresa Comunei Jucu cu nr. 9716/04.10.2021, înregistrată la Consiliul Județean Cluj sub nr. 35727/05.10.2021, precum și înscrisurile anexate;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile :

* art. 89 alin. (8), ale art. 129 alin. (1) lit. e) și alin. (9) lit. c) și ale art. 173 alin. (1) lit. e) și alin. (7) lit. c) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 35 alin. (1) din Legea privind finanțele publice locale nr. 273/2006, cu modificările şi completările ulterioare;
* art. 53 și ale art. 128 alin. (1) lit. c) din Ordonanța Guvernului nr. 195/2002 privind circulația pe drumurile publice, republicată, cu modificările și completările ulterioare

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă asocierea Județului Cluj cu Comuna Jucu în vederea demarării procedurii pentru realizarea obiectivului de investiții ”Pasaj de legătură între DN 1C și DJ 109D, în zona Parcului Industrial TETAROM III”.

**Art. 2**. Se aprobă Acordul de asociere între Județul Cluj și Comuna Jucu pentru realizarea obiectivului de investiții ”Pasaj de legătură între DN 1C și DJ 109D, în zona Parcului Industrial TETAROM III”, cuprins în **anexa** care face parte integrantă din prezenta hotărâre.

**Art. 3.** Se mandatează domnul Marius Mînzat-vicepreședinte al Consiliului Județean Cluj- să semneze Acordul de asociere menționat la art. 2, în numele și pe seama Județului Cluj.

**Art. 4**. Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Juridică; Direcţia Dezvoltare şi Investiţii și Direcția de Administrare a Domeniului Public și Privat al Județului Cluj, precum și vicepreședintele Consiliului Județean Cluj, domnul Marius Mînzat.

**Art. 5.** Prezenta hotărâre se comunică vicepreședintelui Consilului Județean Cluj, domnul Marius Mînzat, Direcției Juridice; Direcţiei Dezvoltare şi Investiţii, Direcției de Administrare a Domeniului Public și Privat al Județului Cluj; Comunei Jucu, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 213 din 25 noiembrie 2021**

*Prezenta hotărâre a fost adoptată cu 35 de voturi “pentru”, fiind astfel respectate prevederile legale privind majoritatea de voturi necesară.*